IGBD - Gemeinde Hamburg

Dan pobjede na Bedru
2026-03-07
Druge godine po preseljenju (hidžri) Muhammeda, neka je spas i mir Božiji na njega, iz Meke u Medinu, odnosno 624. godine na obroncima Bedra dogodila se prva velika bitka u povijesti islama. Idolopoklonici iz Meke, iako su bili tri puta brojniji, poraženi su na Bedru i to je jedna od najvećih pobjeda muslimana u povijesti. Ova pobjeda je potvrdila zajednicu vjernika iz Medine kao važan i snažan faktor s kojim moraju računati svi stanovnici Arabijskog poluotoka. Islamska zajednica u Bosni i Hercegovini je 17. ramazan, dan kada se dogodila bitka na Bedru, proglasila je Danom bošnjačke dijaspore.

Posjeta i predavanje sejjar vaiza prof. dr. Fuad Sedić sa IPF-a Bihać na teravih namazu
2026-03-06 17:30 - 23:00 (Europe/Berlin) | IKC Hamburg, Horner Brückenweg 6, Hamburg, 22111, Germany

Lejletu-l-bedr
2026-03-06
Tradicionalno se kao sjećanje na Bitku na Bedru, u svim džematima gdje se obavljala teravija namaz organizirana su predavanja i izvođeni prigodni programi. Na ovim programima izvođen je poseban tekst (Bedrija) u prozi u vidu dove u kojem se spominju imena svih 313 učesnika Bitke na Bedru.

Posjeta i praksa studentice FIN-a Sarajevo Adela Šabić (predavanje za majke i sestre)
2026-03-04 - 2026-03-05 | IKC Hamburg, Horner Brückenweg 6, Hamburg, 22111, Germany

Dječiji – mektebski iftar
2026-03-01 17:30 - 23:00 | IKC Hamburg, Horner Brückenweg 6, Hamburg, 22111, Germany

Dan nezavisnosti Bosne i Hercegovine
2026-03-01
Dan nezavisnosti Bosne i Hercegovine je najznačajniji datum u historiji naše domovine. Dan kada su građani Bosne i Hercegovine na referendumu održanom 29.02. i 01.03.1992. godine odlučili da žele živjeti u slobodnoj i nezavisnoj državi Bosni i Hercegovini. Cijenu te odluke za slobodu i nezavisnost naš narod je skupo platio, mnogobrojnim žrtvama i raseljavanjem po cijelom svijetu.
Ali isto tako znamo, da imati svoju domovinu, imati svoje mjesto kao narod na ovome svijetu, u Evropi, svoju državu, nema cijenu i ne može se bilo s čim porediti.
Domovina, kao što nije sama od sebe nastala, ne može ni sama od sebe opstati. Stoga je zadaća naše generacije da uložemo konstantno trud i rad kako bismo ojačali i osnažili svoju zemlju. To možemo i kada smo fizički udaljeni od domovine. Predanim radom čuvajući svoju vjeru, jezik, kulturu, tradiciju i sve ono što smo od svoje domovine dobili u naslijeđe.
Čestitku povodom Dana nezavisnosti Bosne i Hercegovine, upućujemo u želji da svakim danom u našim srcima i djelima jača ljubav prema domovini i da svi zajedno u budućnosti doprinosimo njenom razvoju i prosperitetu.

Tradicionalni zajednički iftar
2026-02-28 17:30 - 23:00, 2026-02-21 17:30 - 23:00 | IKC Hamburg, Horner Brückenweg 6, Hamburg, 22111, Germany

Omladinski iftar
2026-02-20 17:00 - 23:00 | IKC Hamburg, Horner Brückenweg 6, Hamburg, 22111, Germany

Prvi dan ramazana (početak posta)
2026-02-19
Mjesec ramazan je mjesec obaveznoga posta za sve punoljetne, zdrave muslimane koji nisu na putu. Post je naređen 2. godine po hidžri (624.). Svaki punoljetan, zdrav, slobodan musliman dužan je postiti čitavih mjesec dana od zore do zalaska sunca. To je treći temelj islama. Mjesec ramazan je 9. mjesec islamskoga kalendara koji nekad ima 29, a nekad 30 dana. Muslimani poste u svim godišnjim dobima s obzirom na lunarni kalendar. Godina muslimanskog kalendara je kraća za deset dana od sunčeve godine, pa se tako ramazan pomjera svake godine za deset dana. Ko posti 36 godina redovno postio je ramazan u svako godišnje doba i u svim mjesecima i danima.

Prva teravija
2026-02-18
Sa akšamskim vremenom nastupa mjesec ramazan, te se prva teravija klanja to isto veče.

Lejletu-l-berat
2026-02-02
Petnaesta noć mjeseca ša’bana, osmog mjeseca hidžretskog kalendara, je mubarek noć Lejletu’l-berat. Ta noć se obilježava kao noć u kojoj meleki počinju pisati sudbinu čovječanstva i svakog čovjeka pojedinačno za narednu godinu. Ona navješćuje skori dolazak mubarek mjeseca ramazana.

Lejletu’l-miradž
2026-01-15
Ovo je noć u kojoj je Muhammed, neka je mir i spas Božiji na njega, uz Božiju pomoć uzdignut do mjesta do kojeg nikad niko od ljudi ni prije ni poslije njega nije stigao. To se dogodilo 27. noći mjeseca redžeba 621. godine. Božiji Poslanik je te noći najprije nošen od Časnog Hrama u Mekki do džamije El-Aksa u Jerusalemu, a potom uzdignut kroz pojedina nebesa do Sidretu-l-muntehaa (Lotosa nad sedmim nebom) ili još bliže Uzvišenom. Tu se Poslanik, neka je spas i mir Božiji na njega, susreo sa nekim poslanicima, a razgovarao je i sa Uzvišenim Bogom. Na miradžu su objavljena posljednja dva stavka poglavlja El-Bekare, naređeno je pet dnevnih namaza muslimanima, a kao uspomena na razgovor vođen na miradžu u namazu se uči tkz. ettehijat, na svakom sjedenju prilikom obavljanja namaza.

Lejletu-r-regaib
2025-12-25
Lejletu-r-regaib jedna je od odabranih noći, a po islamskom učenju, predstavlja potvrdu Allahove, dž.š., milosti prema čovjeku.
Lejletu-r-regaib je i noć dova, želja i nade. Vjernikova dova Allahu, dž. š., bila je i ostala spona i most koji povezuje Stvoritelja i Njegovo stvorenje te je noć Lejletu-r-regaib prilika da se preko dove i ibadeta približimo Allahovoj, dž.š., milosti, zahvalimo na blagodatima, nafaki i bereketu.
Čovjeku koji u brzom i dinamičnom životu nerijetko izgubi orijentaciju i ravnotežu između duhovnog i materijalnog dova predstavlja poseban način vraćanja Gospodaru i pouzdanja u Njegovu pomoć.

Dan državnosti Bosne i Hercegovine
2025-11-25
25. novembar se obilježava kao Dan državnosti Bosne i Hercegovine. Naime, upravo tog historijski vrlo značajnog 25. novembra 1943. godine, održano je prvo zasijedanje ZAVNOBIH-a (Zemaljsko antifašističko vijeće narodnog oslobođenja BiH), u Mrkonjić Gradu.
Na pomenutom zasjedanju donesena je odluka o obnovi državnosti BiH, potvrđene su njene historijske granice, koje su datirale još iz vremena srednjovjekovne Bosne, te je Bosna i Hercegovina definisana kao jedna od šest ravnopravnih republika u tadašnjoj Jugoslaviji. Time je Bosna i Hercegovina nastavila svoj državotvorni kontinuitet kroz hiljadugodišnju povijest.
Ono što je najvažnija činjenica i važnost ovoga datuma, jeste da je Bosna i Hercegovina, odlukama na ovom zasijedanju, definisana kao jedinstvena i nedjeljiva država u kojoj će svi narodi imati ista prava.
Svim Bošnjacima i Bošnjakinjama, posebeno državljanima Bosne i Hercegovine čestitamo Dan državnosti.

Dan Sandžaka
2025-11-20
Ovaj datum je zvanični praznik Bošnjaka u Srbiji i Crnoj Gori, a proslavlja ga i sandžačka dijaspora širom svijeta. Dan Sandžaka je “dan koji nas podsjeća na naše zajedničko naslijeđe i snagu našeg jedinstva. Na ovaj dan, prisjećamo se 20. novembra 1943. godine i osnivačke sjednice Zemaljskog antifašističkog vijeća narodnog oslobođenja Sandžaka, koji je bio simbol otpora i borbe za slobodu”, navodi u čestitci Usame Zukorlić, predsjednik Stranke pravde i pomirenja.
